新作南門
作者：蘇轍
朝代：宋

paragraphs: 于公决獄多陰功，自知有子當三公，高作里門車馬通。
定國精明有父風，飲酒一石耳目聰。
漢家宰相仍侯封，左右中興始且終。
我家讀書自我翁，耻言法律羞兵戎。
中年出入黄門中，智巧不足稱愚忠，雖云寡過亦無功。
不忮不求心粗空，舉世知我惟天工。
恃此知不累兒童，作門不庳亦不隆。
陋巷正與顔生同，勢家笑唾儻見容。